ຊາວໄອຣ໌ແລນ ຜູ້ມີສິດປ່ອນບັດ ຮັບຮອງເອົາ ການແຕ່ງງານ ລະຫວ່າງເພດດຽວກັນ
ຊາວໄອຣ໌ແລນ ຫຼາຍກວ່າ 62 ​ເປີ​ເຊັນຂອງ​ພວກ​ທີ່​ໄປ​ປ່ອນ​ບັດ ເຫັນ​ດີ​ນຳ​ ການ​ປ່ຽນ​ແປງ​ ລັດຖະທຳ​ມະນູນ ​ເພື່ອ​ອະນຸຍາດ​ໃຫ້ ​ເພດ​ດຽວ​ກັນ​ແຕ່ງງານກັນ​ໄດ້.
ຊາວໄອຣ໌ແລນ ໄດ້ພາກັນອອກສຽງ ເຫັນດີຢ່າງຖ້ວມລົ້ນ ໃຫ້ເຮັດ ໃຫ້ການແຕ່ງງານລະຫວ່າງ ເພດດຽວກັນ ຖືກຕ້ອງຕາມກົດໝາຍ ໃນການລົງປະຊາມະຕິລະດັບປະເທດ ເປັນຄັ້ງທຳອິດຂອງໂລກ ກ່ຽວກັບບັນຫາດັ່ງກ່າວນັ້ນ ຜົນການລົງປະຊາມະຕິ ທີ່ເປີດເຜີຍໃຫ້ຮູ້ຢ່າງເປັນທາງການ ເມື່ອ ວັນເສົາວານນີ້ ສະແດງໃຫ້ເຫັນວ່າ 62 ເປີເຊັນ ຂອງພວກທີ່ໄປ ປ່ອນບັດເຫັນດີນຳການປ່ຽນແປງ ລັດຖະທຳມະນູນ ເພື່ອອະນຸ ຍາດໃຫ້ເພດດຽວກັນແຕ່ງງານກັນໄດ້ ຫຼາຍກວ່າ 60 ເປີເຊັນ ຂອງຜູ້ມີສິດປ່ອນບັດ ໄດ້ພາກກັນໄປອອກສຽງ ເຊິ່ງເປັນຈຳນວນ ທີ່ສູງທີ່ສຸດໃນການລົງຄະແນນ ສຽງຂອງປະຊາຊົນ ຢູ່ໃນໄອຣ໌ແລນໃນຊ່ວງ 2 ທົດສະວັດ ຜ່ານມາ ການຫັນປ່ຽນທາງດ້ານສັງຄົມຢ່າງກະທັນຫັນນີ້ ໄດ້ມີຂຶ້ນ 2 ທົດສະວັດ ຫຼັງຈາກປະເທດ ທີ່ນັບຖືສາສະໜາ Catholic ແຫ່ງນີ້ ໄດ້ເຮັດໃຫ້ ການຮັກຮ່ວມເພດ ບໍ່ຜິດກົດໝາຍ ການປ່ອນບັດອອກສຽງ  ຢ່າງຫຼວງຫຼາຍ ນັ້ນ ສ່ວນໜຶ່ງ ແມ່ນເປັນຍ້ອນວ່າ ຊາວໜຸ່ມໄອຣ໌ແລນ ມີສິດອອກສຽງ ຫຼາຍພັນ ຄົນ ຜູ້ໄດ້ກັບຄືນມາບ້ານ ຈາກຕ່າງປະເທດ ເພື່ອມາປ່ອນບັດ ຂອງພວກເຂົາເຈົ້າ ທ່ານ Aodhan O’Riordain ລັດຖະມົນຕີຄວາມສະເໝີພາບ ຂອງໄອຣ໌ແລນ ກ່າວວ່າ ຢູ່ໃນທະວີບຢູໂຣບ ການແຕ່ງງານລະຫວ່າງພວກຮັກຮ່ວມເພດ ເປັນສິ່ງທີ່ ຖືກຕ້ອງຕາມກົດໝາຍ ຢູ່ໃນສິບກວ່າປະເທດ ແລະມັນຍັງ ຖືກຕ້ອງຕາມກົດໝາຍ ຢູ່ໃນປະເທດອາເຈັນຕີນາ ບຣາຊີລ ການາດາ ນິວຊີແລນ ອາຟຣິກາໃຕ້  ອູຣູກວາຍ ແລະ ຫຼາຍໆລັດຂອງສະຫະລັດ